Noch em Dod vom Childebertus adoptivus isch s Riich an dr Childerich II. gfalle. Er het vo 662 bis zu siim Dod im Johr 675 gregiert. Verschiideni austrasischi Grossi under em Huusmeier Wulfoald hai dr Dagobert im Johr 676 us Irland uf e Königsdron vo Austrasie zruggbrocht. Dr neustrisch Huusmeier Ebroin, e Gegner vom Pippin em Mittlere (öbbe 635-714), und e iiflussriiche Adlige, wo um d Herrschaft im Frankeriich grunge het, het dä Schritt ohni Erfolg bekämpft.